P6_TA(2005)0137

Humanitær bistand til flygtninge i Vestsahara

Europa-Parlamentets beslutning om humanitær bistand til vestsaharanske flygtninge

Europa-Parlamentet,

- der henviser til sin beslutning af 16. marts 2000 om Vestsahara [1], hvori det siger følgende: "opfordrer Kommissionen til at forstærke den humanitære bistand til de vestsaharanske flygtninge og opfordrer navnlig Kommissionen til at øge den humanitære bistand til den vestsaharanske befolkning, nærmere bestemt med hensyn til fødevarer, sundhed og uddannelse",

- der henviser til sin beslutning af 23. oktober 2003 om forslag til Den Europæiske Unions almindelige budget for regnskabsåret 2004, sektion III — Kommissionen [2], hvori det anmoder Kommissionen om garanti for konstant og uafbrudt humanitær bistand til de vestsaharanske flygtninge,

- der henviser til FN's generalsekretærs rapporter S/2004/827 af 20. oktober 2004 om reduktion af personale, herunder civilt og administrativt personale, og S/2005/49 af 27. januar 2005 om situationen i Vestsahara, hvori det internationale samfund opfordres til at fortsætte sin humanitære bistand til de vestsaharanske flygtninge, indtil konflikten i Vestsahara er løst

- der henviser til rapporten fra FN's Verdensfødevareprogram (WFP/EB.2/2004/4-B/4) af 5. maj 2004, hvori det fastslås, at de vestsaharanske flygtninges leveforhold er blevet forringet (vækstretardering hos børn, fejlernæring, anæmi osv.), fordi der ydes mindre bistand,

- der henviser til forretningsordenens artikel 115, stk. 5,

A. der henviser til, at den vestsaharanske befolkning befinder sig i flygtningelejre i Algeriet som følge af en uafsluttet afkolonisering, og at international humanitær bistand er af helt afgørende betydning for, at denne befolkning kan overleve,

B. der henviser til, at en gruppe medlemmer af Europa-Parlamentet under deres besøg fra den 3. til den 6. marts 2005 i de vestsaharanske flygtningelejre (nær Tindouf i det sydvestlige Algeriet) konstaterede, at den humanitære situation var blevet forværret,

C. der henviser til Verdensfødevareprogrammets appel til donorlandene den 26. februar 2005, hvori det understreger, at Verdensfødevareprogrammet fra maj 2005 ikke længere vil kunne sikre en fuld ration på 2100 kcal til 158000 vestsaharanske flygtninge, da der mangler betydelige bidrag og hjælp udefra, hvilket kan få alvorlige ernærings- og sundhedsmæssige konsekvenser for flygtningene og i første række børn og kvinder,

D. der er foruroliget over, at der i maj 2005 ikke vil være flere fødevarer på lager, hvilket vil kaste flygtningene, som i forvejen befinder sig i en usikker situation, ud i en alvorlig humanitær krise, hvis der ikke inden da træffes nødforanstaltninger med henblik på at yde en omfattende og hurtig bistand for af afhjælpe denne alvorlige situation,

E. der henviser til de alvorlige følger af det fortsatte fald i Kommissionens bistand til de vestsaharanske flygtninge gennem dens Kontor for Humanitær Bistand (ECHO) (færre fødevarer, forringelser på områderne sundhed og uddannelse osv.),

F. der henviser til den vigtige specifikke og supplerende bistand (fødevarer, sundhed, uddannelse, boliger, hygiejne osv.), som Kommissionen ydede til de vestsaharanske flygtninge indtil 2002 ud over de basisprodukter, som FN-institutionerne ydede inden for deres mandater,

G. der henviser til, at den humanitære krise især skyldes, at der ikke sker væsentlige fremskridt, for så vidt angår en retfærdig og varig løsning på den politiske situation i Vestsahara, som kan godkendes af de involverede parter,

1. opfordrer Kommissionen til straks at yde nødhjælp, så der kan gøres noget ved den vanskelige situation, som de vestsaharanske flygtninge for øjeblikket befinder sig i;

2. anmoder Kommissionen om at øge og diversificere sin bistand, så den mindst kommer op på niveauet for 2002, og der således sikres et anstændigt minimum af fødevarer til de vestsaharanske flygtninge med fortsat vægt på sundhed, uddannelse, boliger og transport;

3. gentager henstillingen til Kommissionen som fremsat i punkt 66 i sin ovennævnte beslutning af 23. oktober 2003 om at vedtage hensigtsmæssige foranstaltninger med henblik på at sikre støtten til de sahariske flygtningelejre og drage omsorg for, at denne støtte under ingen omstændigheder afbrydes af rent administrative årsager, heller ikke blot for en midlertidig periode;

4. anmoder Kommissionen om at inddrage de europæiske ikke-statslige institutioner, som i forvejen har kompetence på området, i gennemførelsen af ECHO's programmer til fordel for de vestsaharanske flygtninge for at sikre en effektiv og hurtig gennemførelse af den bistand, der ydes af Den Europæiske Union;

5. opfordrer Kommissionen til at bidrage til en styrkelse af kapaciteten til forvaltning af den humanitære bistand i flygtningelejrene i samarbejde med de vestsaharanske institutioner, der er oprettet specielt med henblik herpå;

6. pålægger sin formand at sende denne beslutning til Rådet, Kommissionen, FN's generalsekretær, den marokkanske regering, Polisario og formanden for Organisationen for Afrikansk Enhed.

[1] EFT C 377 af 29.12.2000, s. 354.

[2] EUT C 82 E af 1.4.2004, s. 457.

--------------------------------------------------